स्कूलों में इस अभियान के तहत स्लाइड शो और नाट्य अभिक्षमता का इस्तेमाल किया गया। हर स्कूल को दो से तीन घंटे का समय दिया गया था। इसके तहत रस रंग मंच संस्था के कलाकारों ने स्कूलों में जाकर नशामुक्ति के संदेश लिखे बैनर और पोस्टर चिपकाए। इसके बाद बच्चों को एक हॉल में बिठाकर स्लाइड शो की प्रस्तुतियों से तंबाकू और तंबाकू से होने वाले जानलेवा खतरों के बारे में समझाया गया। कलाकारों ने मनोरंजक प्रस्तुति से कार्यक्रम को रोचक बना दिया और बच्चों से सवाल जवाब भी किए। शिक्षकों की मौजूदगी में बच्चों को नशामुक्ति की शपथ भी दिलाई गई। रवि टांक ने बताया कि कार्यक्रम को यदि सीधे स्लाइड शो से प्रस्तुत किया जाता तो बच्चे इसमें खास रूचि नहीं दिखाते लेकिन थिएटर के कलाकारों का इस्तेमाल कर अभियान में जान डाल दी गई। कलाकारों ने हर स्लाइड पर लिखे संदेश को रोचक अभिनय के द्वारा बच्चों तक सुगमता से पहुंचाया और बेहतर काउंसलिंग की। उन्होंने कहा कि अभिभाषण क्षमता से अभियान और ज्यादा प्रभावशाली हो गया। टांक ने बताया कि जिन स्कूलों में स्लाइड शो दिखाने के लिए बिजली की व्यवस्था नहीं होती वहां बैटरी का प्रयोग कर यह शो दिखाया गया।